**Giovanni Alejandro Reyna** (s. 13. marraskuuta 2002) on yhdysvaltalainen jalkapalloilija. Hän edustaa Englannin Valioliigassa pelaavaa Nottingham Forestia lainalla Saksan Bundesliigan Borussia Dortmundista. Reyna on pelipaikaltaan hyökkäävä keskikenttäpelaaja. Hän on pelannut Yhdysvaltain maajoukkueessa vuodesta 2020.

Seurajoukkueura
---------------

Reyna on New York Cityn kasvatti. Reyna siirtyi kesällä 2019 New York Cityn junioriakatemiasta saksalaiseen Borussia Dortmundiin. Borussia Dortmundin edustusjoukkueessa Reyna teki debyyttinsä 18. tammikuuta 2020 Bundesliigan ottelussa FC Augsburgia vastaan. Kauden 2019–2020 aikana hän pelasi 15 bundesliigaottelua, joista kaksi viimeistä avauskokoonpanossa. Mestarien liigassa Reyna debytoi kuukautta myöhemmin 18. helmikuuta 2020 pelatussa ottelussa Paris Saint-Germainia vastaan, jossa hän antoi syötön Erling Hålandin tekemään voittomaaliin. Hän teki ensimmäisen maalinsa Dortmundin riveissä Saksan cupin ottelussa Werder Bremeniä vastaan 4. helmikuuta 2020.

Kaudella 2020–2021 Reyna pelasi Bundesliigassa 32 ottelua, joista 23 ottelua avauskokoonpanossa, ja teki niissä neljä maalia, joista ensimmäisen syyskuussa heti kauden avausottelussa Borussia Mönchengladbachia vastaan. Dortmundin voittamassa Saksan cupissa hän teki kolme maalia, joista kaksi cupin välieräottelussa Holstein Kieliä vastaan, mutta loppuottelussa hän pääsi vaihdosta kentälle vain viime hetkiksi. Mestarien liigassa hän pelasi kahdeksan ottelua, joista neljä avauskokoonpanossa. Kaudella 2021–2022 hän kärsi useista loukkaantumisista ja pelasi vain 10 bundesliigaottelua. Niissä hän teki kaksi maalia. Eurooppa-liigassa hän pelasi yhden ottelun. Kaudella 2022–2023 hän pelasi Bundesliigassa 22 ottelussa, mutta oli vain neljä kertaa avauskokoonpanossa, ja teki seitsemän maalia. Mestarien liigassa hän pelasi kuusi ottelua.

Maajoukkueura
-------------

Reyna on edustanut urallaan Yhdysvaltain juniorimaajoukkueita. Halutessaan Reyna olisi voinut Yhdysvaltojen sijasta edustaa myös Argentiinaa, Englantia tai Portugalia, mutta hän on itse kertonut halukkuudestaan edustaa aikuisten tasolla Yhdysvaltoja.

Ensimmäisen aikuisten maaottelunsa Reyna pelasi marraskuussa 2020 ystävyysottelussa Walesia vastaan. Ensimmäisen maaottelumaalinsa hän teki neljä päivää myöhemmin ystävyysottelussa Panamaa vastaan. Maaliskuussa 2021 Reyna pelasi ystävyysottelut Jamaikaa ja Pohjois-Irlantia vastaan ja teki jälkimmäisessä ottelussa toisen maaottelumaalinsa. Hän pelasi kahdessa ottelussa MM-kilpailuissa 2022.

Pelityyli
---------

Reynaa on verrattu pelityyliltään Kakáan ja David Trezeguetiin. Reynaa kuvaillaan nopeaksi ja kestäväksi hyökkääväksi keskikenttäpelaajaksi, joka murtautuu hyvin vastustajan boksiin ja osaa myös tehdä maaleja.

Yksityiselämä
-------------

Reynan isoisä Miguel muutti Yhdysvaltoihin Argentiinasta. Hän pelasi jalkapalloa ammattitasolla Argentiinan pääsarjassa Los Andesin riveissä. Miguelin vaimo oli portugalilainen, jonka vuoksi Giovanni sai hankittua itselleen Portugalin kansalaisuuden, eikä häntä täten lasketa EU:n ulkopuoliseksi pelaajaksi Bundesliigassa.

Reynan molemmat vanhemmat olivat myös jalkapalloilijoita. Reynan isä on entinen jalkapalloilija Claudio Reyna, joka toimi myös Yhdysvaltain jalkapallomaajoukkueen kapteenina ja Reynan äiti Danielle Egan edusti urallaan Yhdysvaltain naisten jalkapallomaajoukkuetta. Reyna syntyi Englannissa hänen isänsä pelatessa Englannin Valioliigan Sunderlandissa.

Reynan etunimi Giovanni annettiin hänen isänsä Claudion entisen joukkuekaverin, Alankomaiden jalkapallomaajoukkuetta runsaasti edustaneen Giovanni van Bronckhorstin mukaan.

Lähteet
-------

1. 1 2  First Team - Giovanni Reyna *bvb.de*. Borussia Dortmund GmbH & Co. KGaA. Viitattu 23.5.2020.
2. 1 2 3 4  Giovanni Reyna Transfermarkt-sivustolla (englanniksi)
3. ↑  BVB-Nachwuchs verpflichtet Reyna und Fink *bvb.de*.  1.7.2019. Borussia Dortmund GmbH & Co. KGaA. Viitattu 23.5.2020.
4. ↑  Serrano, Rodrigo: Giovanni Reyna makes his debut in Bundesliga with Dortmund *as.com*.  18.1.2020. Viitattu 23.5.2020.
5. ↑  McCauley, Kim: 17-year-old American Giovanni Reyna got an assist in his Champions League debut *sbnation.com*.  18.2.2020. Vox Media. Viitattu 23.5.2020.
6. ↑  Mendola, Nicholas: WATCH: Gio Reyna scores first Dortmund goal *nbcsports.com*.  4.2.2020. NBC Universal. Viitattu 23.5.2020. (englanniksi)
7. ↑  Butler, Dylan: Gio Reyna ends national team speculation: "I will only play for the United States" *mlssoccer.com*.  5.3.2020. Major League Soccer. Viitattu 23.5.2020.
8. ↑  Bundesliga | Who is Gio Reyna: Borussia Dortmund's NextGen star? *bundesliga.com*.  16.5.2020. DFL Deutsche Fußball Liga GmbH.
9. ↑  Whiteside, Kelly: USA's Reyna personifies perseverance *usatoday.com*.  2.6.2006. Gannett Co. Inc.. Viitattu 23.5.2020.
10. ↑  Rothman, Jason: Buenos Heirs *inbedwithmaradona.com*.  25.6.2017. Viitattu 23.5.2020.
11. 1 2  Straus, Brian: Gio Reyna Ends Faux Suspense Over His International 'Choice,' Will Play for USA *si.com*.  5.3.2020. ABG-SI LLC. Viitattu 23.5.2020.
12. ↑  US youngster Reyna's 1st Bundesliga start foiled by injury *abs-cbn.com*.  17.5.2020. ABS-CBN.  Arkistoitu 23.5.2020. Viitattu 23.5.2020.

  

Nottingham Forest – Englannin Valioliiga
1 Turner |
3 Tavares |
4 Worrall |
5 Mangala |
6 Sangaré |
7 Williams |
8 Kouyaté |
9 Awoniyi |
10 Gibbs-White |
11 Wood |
12 Santos |
13 Hennessey |
14 Hudson-Odoi |
15 Toffolo |
16 Domínguez |
18 Felipe |
19 Niakhaté |
21 Elanga |
22 Yates |
23 Vlachodimos |
24 Aurier |
26 McKenna |
27 Origi |
28 Danilo |
29 Montiel |
30 Boly |
32 Omobamidele |
40 Murillo |
41 Aguilera |
43 Aina |
Manageri Cooper

Yhdysvaltain joukkue – Jalkapallon MM-kilpailut 2022
1 Turner |
2 Dest |
3 Zimmerman |
4 Adams |
5 Robinson |
6 Musah |
7 Reyna |
8 McKennie |
9 Ferreira |
10 Pulisic |
11 Aaronson |
12 Horvath |
13 Ream |
14 de la Torre |
15 Long |
16 Morris |
17 Roldan |
18 Moore |
19 Wright |
20 Carter-Vickers |
21 Weah |
22 Yedlin |
23 Acosta |
24 Sargent |
25 Johnson |
26 Scally |
Valmentaja Berhalter



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |